title: 2011/316/PESC: Decizia EU BAM Rafah/1/2011 a Comitetului politic și de securitate din 27 mai 2011 de prelungire a mandatului șefului misiunii pentru Misiunea de Asistență la Frontieră a Uniunii Europene pentru punctul de trecere Rafah

text:
               28.5.2011

               RO

               Jurnalul Oficial al Uniunii Europene

               L 142/63

         DECIZIA EU BAM RAFAH/1/2011 A COMITETULUI POLITIC ȘI DE SECURITATE
   din 27 mai 2011
   de prelungire a mandatului șefului misiunii pentru Misiunea de Asistență la Frontieră a Uniunii Europene pentru punctul de trecere Rafah
   (2011/316/PESC)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 38 al treilea paragraf,
   având în vedere Acțiunea comună 2005/889/PESC a Consiliului din 25 noiembrie 2005 privind instituirea Misiunii de Asistență la Frontieră a Uniunii Europene pentru punctul de trecere Rafah (EU BAM Rafah) (1), în special articolul 10 alineatul (1),
   întrucât:

               (1)

               În temeiul articolului 10 alineatul (1) din Acțiunea comună 2005/889/PESC, Consiliul a autorizat Comitetul politic și de securitate (COPS), în conformitate cu articolul 38 din tratat, să adopte deciziile relevante în scopul controlului politic și al conducerii strategice a misiunii EU BAM Rafah, inclusiv decizia de numire a unui șef al misiunii.

               (2)

               La 11 noiembrie 2008, la propunerea Secretarului General/Înaltului Reprezentant, prin Decizia EU BAM Rafah/1/2008 (2), COPS l-a numit pe domnul Alain FAUGERAS în calitate de șef al misiunii EU BAM Rafah.

               (3)

               La 13 mai 2011, Înaltul Reprezentant al Uniunii pentru afaceri externe și politica de securitate a propus COPS să prelungească mandatul domnului Alain FAUGERAS în calitate de șef al misiunii EU BAM Rafah până 31 decembrie 2011,

         ADOPTĂ PREZENTA DECIZIE:
   Articolul 1
   Mandatul domnului Alain FAUGERAS în calitate de șef al Misiunii de Asistență la Frontieră a Uniunii Europene pentru punctul de trecere Rafah se prelungește de la 25 mai 2011 până la 31 decembrie 2011.
   Articolul 2
   Prezenta decizie intră în vigoare la data adoptării.

      Adoptată la Bruxelles, 27 mai 2011.

            Pentru Comitetul politic și de securitate

            Președintele

         O. SKOOG

      (1)  JO L 327, 14.12.2005, p. 28.

      (2)  JO L 306, 15.11.2008, p. 99.


title: 2007/478/CE: Decizia Comisiei din 25 iunie 2007 privind compatibilitatea cu dreptul comunitar a măsurilor adoptate de Irlanda în temeiul articolului 3a alineatul (1) din Directiva 89/552/CEE a Consiliului privind coordonarea anumitor acte cu putere de lege și acte administrative ale statelor membre cu privire la desfășurarea activităților de difuzare a programelor de televiziune

text:
               10.7.2007

               RO

               Jurnalul Oficial al Uniunii Europene

               L 180/17

      DECIZIA COMISIEI

   din 25 iunie 2007
   privind compatibilitatea cu dreptul comunitar a măsurilor adoptate de Irlanda în temeiul articolului 3a alineatul (1) din Directiva 89/552/CEE a Consiliului privind coordonarea anumitor acte cu putere de lege și acte administrative ale statelor membre cu privire la desfășurarea activităților de difuzare a programelor de televiziune
   (2007/478/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Directiva 89/552/CEE a Consiliului privind coordonarea anumitor acte cu putere de lege și acte administrative ale statelor membre cu privire la desfășurarea activităților de difuzare a programelor de televiziune (1), în special articolul 3a alineatul (2),
   având în vedere avizul comitetului instituit în temeiul articolului 23a din Directiva 89/552/CEE,
   întrucât:

               (1)

               Prin scrisoarea din 7 noiembrie 2002, Irlanda a notificat Comisiei măsurile care urmează să fie adoptate în temeiul articolului 3a alineatul (1) din Directiva 89/552/CEE.

               (2)

               Comisia a verificat, în termen de trei luni de la respectiva notificare, compatibilitatea acestor măsuri cu dreptul comunitar, în special în ceea ce privește proporționalitatea măsurilor și transparența procedurii naționale de consultare.

               (3)

               Pe parcursul verificării, Comisia a luat în considerare informațiile disponibile privind peisajul mediatic irlandez.

               (4)

               Lista evenimentelor de importanță majoră pentru societate cuprinse de măsurile notificate de Irlanda a fost întocmită explicit și transparent iar în Irlanda a fost lansat un proces amplu de consultare.

               (5)

               Comisia a constatat cu satisfacție faptul că evenimentele enumerate în cadrul măsurilor notificate de Irlanda întruneau cel puțin două dintre următoarele criterii considerate drept indicatori fiabili ai importanței evenimentelor pentru societate: (i) un interes general deosebit în statul membru, nu doar o semnificație pentru cei care practică de obicei activitatea sau sportul în cauză; (ii) o importanță culturală distinctă, general recunoscută de către populația din statul membru, în special în calitate de catalizator al identității culturale; (iii) implicarea echipei naționale în evenimentul în cauză, în contextul unei competiții sau al unui turneu de importanță internațională; și (iv) faptul că evenimentul a fost dintotdeauna difuzat de televiziunile gratuite și a beneficiat de cote ridicate de audiență.

               (6)

               Un anumit număr de evenimente enumerate printre măsurile notificate de Irlanda, inclusiv Jocurile Olimpice de vară, meciurile de fotbal ale Cupei Mondiale și ale Campionatului European disputate de echipa națională a Irlandei, precum și meciurile de deschidere, semifinalele și finalele acestor campionate, intră în categoria evenimentelor care sunt în mod obișnuit considerate de importanță majoră pentru societate, astfel cum se menționează în mod explicit în considerentul 18 din Directiva 97/36/CE. Aceste evenimente prezintă un interes general deosebit în Irlanda, fiind deosebit de populare în rândul publicului larg, nu doar în rândul celor care urmăresc de obicei evenimente sportive. În plus, meciurile Irlandei din Cupa Mondială și din Campionatul European prezintă o importanță culturală deosebită, recunoscută drept catalizator al identității culturale irlandeze. Aceste meciuri reprezintă un punct de interes pentru întreaga societate, contribuind la dezvoltarea sentimentului de identitate națională și a mândriei naționale.

               (7)

               Meciurile de calificare disputate de Irlanda pe teren propriu și în deplasare în cadrul Campionatului European de fotbal și al Cupei Mondiale FIFA se bucură de un interes general deosebit în Irlanda, și nu doar în rândul celor care urmăresc de obicei aceste evenimente sportive.

               (8)

               Fotbalul galic și hurling-ul (hochei irlandez) sunt sporturi tipic irlandeze. De aceea, finalele de All-Ireland Senior Inter-County Football și de hurling prezintă o importanță culturală deosebită pentru poporul irlandez, în calitate de evenimente recunoscute drept catalizator al identității culturale irlandeze.

               (9)

               În Irlanda, rugby-ul se practică în mod organizat în întreaga țară. De aceea, meciurile Irlandei din turneele finale ale Campionatului celor Șase Națiuni și ale Cupei Mondiale la rugby se bucură de un interes general deosebit în rândul poporului irlandez. Meciurile Irlandei din turneele finale ale Cupei Mondiale la rugby implică echipa națională irlandeză într-un turneu internațional important, având astfel impact asupra identității naționale irlandeze.

               (10)

               Interesul general deosebit al evenimentelor sportive hipice și al curselor de cai din Irlanda rezultă din impactul important pe care activitățile de creștere a cailor le au asupra comunităților rurale în întreaga țară. Irish Grand National și Irish Derby sunt cele mai importante curse de cai din Irlanda. Având în vedere importanța curselor de cai pentru turism și pentru reputația Irlandei, aceste evenimente prezintă o importanță culturală deosebită pentru poporul irlandez, recunoscută drept catalizator al identității culturale irlandeze. Cupa națiunilor din cadrul Dublin Horse Show prezintă de asemenea o importanță culturală deosebită, deoarece promovează disciplina saltului peste obstacole irlandez și atrage cele mai bune echipe de salt peste obstacole din lume.

               (11)

               Evenimentele enumerate au fost în mod tradițional difuzate de televiziunile gratuite și au beneficiat de cote ridicate de audiență în Irlanda.

               (12)

               Măsurile notificate de Irlanda par proporționale pentru a justifica o derogare de la libertatea fundamentală, conferită de Tratatul CE, de a furniza servicii în temeiul unui interes public major, adică pentru a asigura accesul publicului larg la difuzarea unor evenimente de importanță majoră pentru societate.

               (13)

               Măsurile notificate de Irlanda sunt compatibile cu normele comunitare privind competiția, definiția radiodifuzorilor calificați pentru a difuza evenimentele menționate bazându-se pe criterii obiective, care permit existența unei concurențe efective și potențiale pentru achiziționarea drepturilor de difuzare a acestor evenimente. De asemenea, numărul evenimentelor enumerate nu este disproporțional, astfel încât să distorsioneze concurența pe piețele din aval ale televiziunilor gratuite și cu plată.

               (14)

               În urma comunicării Comisiei către celelalte state membre privind măsurile notificate de Irlanda și în urma consultării comitetului instituit în temeiul articolului 23a din Directiva 89/552/CEE, directorul general pentru educație și cultură a informat Irlanda, prin scrisoarea din 10 februarie 2003, în legătură cu intenția Comisiei Europene de a nu obiecta față de măsurile notificate.

               (15)

               Măsurile au fost adoptate de Irlanda la 13 martie 2003.

               (16)

               Măsurile adoptate de Irlanda au fost publicate în seria C a Jurnalului Oficial al Uniunii Europene
                   (2), în conformitate cu articolul 3a alineatul (2) din Directiva 89/552/CEE.

               (17)

               Din hotărârea Tribunalului de Primă Instanță în Cauza T-33/01 Infront WM c. Comisiei Europene rezultă că declarația conform căreia măsurile adoptate în temeiul articolului 3a alineatul (1) din Directiva 89/552/CEE sunt compatibile cu dreptul comunitar reprezintă o decizie în sensul articolului 249 din Tratatul CE și, prin urmare, trebuie să fie adoptată de către Comisie. În consecință, se impune să se declare, prin prezenta decizie, că măsurile notificate de Irlanda sunt compatibile cu dreptul comunitar. Măsurile, astfel cum au fost adoptate în final de Irlanda și prezentate în anexa la prezenta decizie, trebuie să fie publicate în Jurnalul Oficial în conformitate cu articolul 3a alineatul (2) din Directiva 89/552/CEE,

         ADOPTĂ PREZENTA DECIZIE:
   Articolul 1
   Măsurile notificate Comisiei de către Irlanda la 7 noiembrie 2002 în conformitate cu articolul 3a alineatul (1) din Directiva 89/552/CEE, astfel cum au fost publicate în
         Jurnalul Oficial al Uniunii Europene seria C 100 din 26 aprilie 2003, sunt compatibile cu dreptul comunitar.
   Articolul 2
   Măsurile, astfel cum au fost adoptate în final de Irlanda și prezentate în anexa la prezenta decizie, se publică în Jurnalul Oficial în conformitate cu articolul 3a alineatul (2) din Directiva 89/552/CEE.

      Adoptată la Bruxelles, 25 iunie 2007.

            Pentru Comisie

         Viviane REDING

            Membru al Comisiei

      (1)  JO L 298, 17.10.1989, p. 23. Directivă, astfel cum a fost modificată prin Directiva 97/36/CE a Parlamentului European și a Consiliului (JO L 202, 30.7.1997, p. 60).

      (2)  JO C 100, 26.4.2003, p. 12.

      ANEXĂ
      Publicare conform articolului 3a alineatul (2) din Directiva 89/552/CEE a Consiliului privind coordonarea anumitor acte cu putere de lege și acte administrative ale statelor membre cu privire la desfășurarea activităților de difuzare a programelor de televiziune
      Măsurile adoptate de Irlanda care urmează a fi publicate în conformitate cu articolul 3a alineatul (2) din Directiva 89/552/CEE sunt următoarele:

         „NUMĂRUL 28 DIN 1999
         Legea din 1999 privind difuzarea (retransmiterea televizată a evenimentelor importante)
         Organizarea secțiunilor
         Secțiune

                     1.

                  Interpretare

                     2.

                  Desemnarea evenimentelor importante

                     3.

                  Consultare

                     4.

                  Datoriile radiodifuzorilor cu privire la evenimentele desemnate

                     5.

                  Datoriile radiodifuzorilor cu privire la evenimentele din statele membre

                     6.

                  Căi de atac

                     7.

                  Tarife de piață rezonabile

                     8.

                  Titlu scurt
               Acte la care se face trimitere
         Legea din 1972 privind Comunitățile Europene, nr. 27 (European Communities Act)
         Legea din 1993 de modificare a legii privind Comunitățile Europene, nr. 25 [European Communities (Amendment) Act]
         Legea din 1999 privind difuzarea (retransmiterea televizată a evenimentelor importante)
         Lege care reglementează retransmiterea televizată a evenimentelor importante pentru societate, cu scopul de a pune în aplicare articolul 3a din Directiva 89/552/CEE a Consiliului din 3 octombrie 1989, modificată de Directiva 97/36/CE a Consiliului din 30 iunie 1997 și care reglementează alte chestiuni conexe. [13 noiembrie 1999] Oireachtas (Parlamentul) decide următoarele:

                     (1)

                     În prezenta lege:

                                 «radiodifuzor» are sensul din Directiva Consiliului;

                                 «Directiva Consiliului» înseamnă Directiva 89/552/CEE a Consiliului din 3 octombrie 1989 (1) modificată de Directiva 97/36/CE a Consiliului din 30 iunie 1997 (2);

                                 «acord privind SEE» are sensul din Legea din 1993 de modificare a legii privind Comunitățile Europene;

                                 «eveniment» înseamnă un eveniment de interes pentru publicul general din Uniunea Europeană, dintr-un stat membru, din statul sau dintr-o parte importantă dintr-un stat, organizat de un organizator de evenimente autorizat să vândă drepturile de difuzare a evenimentului;

                                 «televiziune gratuită» înseamnă orice televiziune care nu solicită plată din partea utilizatorilor săi;

                                 «stat membru» înseamnă un stat membru al Comunităților Europene (în sensul Legii din 1972 privind Comunitățile Europene) și include un stat care este parte contractantă la Acordul privind SEE;

                                 «ministrul» înseamnă ministrul pentru arte, patrimoniu, Gaeltacht și insule;

                                 «acoperire aproape universală» înseamnă:

                                             (a)

                                             televiziune gratuită, recepționată de cel puțin 95 % din populația statului respectiv; sau

                                             (b)

                                             dacă acoperirea menționată la alineatul (a) este asigurată de mai puțin de trei radiodifuzori, televiziune gratuită, recepționată de cel puțin 90 % din populația statului respectiv;

                                 «radiodifuzor calificat» înseamnă un radiodifuzor considerat calificat în temeiul secțiunii (2);

                                 «difuzarea programelor de televiziune» are sensul din Directiva Consiliului.

                     (2)

                     Următorii radiodifuzori sunt considerați radiodifuzori calificați:

                                 (a)

                                 până la 31 decembrie 2001, dacă asigură retransmiterea unui anumit eveniment prin televiziune gratuită, recepționată de cel puțin 85 % din populația statului respectiv;

                                 (b)

                                 pe și după data de 1 ianuarie 2002, dacă asigură acoperire aproape universală a unui anumit eveniment.

                     (3)

                     În sensul subsecțiunii (2), doi sau mai mulți radiodifuzori care semnează un contract sau o înțelegere pentru a asigura împreună acoperire aproape universală a unui anumit eveniment sunt considerați ca fiind un singur radiodifuzor în ceea ce privește acel eveniment.

                     (4)

                     Un radiodifuzor poate solicita ministrului să soluționeze orice conflict legat de aria de acoperire a televiziunii gratuite asigurată de un radiodifuzor din statul respectiv în sensul subsecțiunii (2) și al definiției «acoperire aproape universală» din subsecțiunea (1).

                     (5)

                     Ministrul se poate consulta cu experți tehnici sau cu alte persoane sau organisme pe care le consideră adecvate, înainte de soluționarea conflictului menționat la subsecțiunea (4).

                     (6)

                     În prezenta lege:

                                 (a)

                                 orice trimitere la un act legislativ se înțelege ca trimitere la acel act astfel cum a fost modificat sau extins de sau în temeiul unui act legislativ ulterior, inclusiv prezenta lege, cu excepția dispozițiilor în sens contrar;

                                 (b)

                                 orice trimitere la o secțiune se înțelege ca trimitere la o secțiune a prezentei legi, cu excepția cazurilor în care se face trimitere la alt act legislativ; și

                                 (c)

                                 orice trimitere la o subsecțiune, alineat sau paragraf se înțelege ca trimitere la o subsecțiune, alineat sau paragraf al dispoziției în care se face trimiterea, cu excepția cazurilor în care se face trimitere la alte dispoziții.

                     (1)

                     Prin decizie, ministrul poate:

                                 (a)

                                 să desemneze evenimente ca evenimente de importanță majoră pentru societate pentru care trebuie să se acorde unui radiodifuzor calificat dreptul de a asigura retransmisia prin televiziunea gratuită în interes public; și

                                 (b)

                                 să determine disponibilitatea retransmisiei prin televiziunea gratuită a unui eveniment desemnat în temeiul alineatului (a):

                                             (i)

                                             în direct, în reluare sau ambele; și

                                             (ii)

                                             în întregime, parțial sau ambele.

                     (2)

                     În procesul de luare a deciziei de la subsecțiunea (1) (a) ministrul are în vedere toate circumstanțele și în special toate criteriile următoare:

                                 (a)

                                 măsura în care evenimentul este de interes general pentru poporul irlandez;

                                 (b)

                                 măsura în care evenimentul prezintă o importanță culturală deosebită pentru poporul irlandez.

                     (3)

                     Pentru a determina măsura în care criteriile din subsecțiunea (2) au fost îndeplinite, ministrul poate lua în considerare următorii factori:

                                 (a)

                                 faptul că evenimentul presupune sau nu participarea echipei naționale sau a unei echipe străine sau a unor cetățeni irlandezi;

                                 (b)

                                 practicile sau experiența anterioare în ceea ce privește retransmiterea evenimentului respectiv sau a unor evenimente similare.

                     (4)

                     În procesul de luare a deciziei de la subsecțiunea (1) (b) ministrul are în vedere următoarele:

                                 (a)

                                 natura evenimentului;

                                 (b)

                                 ora locală la care evenimentul are loc;

                                 (c)

                                 aspecte practice ale difuzării.

                     (5)

                     Ministrul poate revoca sau modifica prin decizie orice decizie din această secțiune.

                     (6)

                     Înainte de a lua, revoca sau modifica o decizie în temeiul acestei secțiuni, ministrul se consultă cu ministrul pentru turism, sport și recreare.

                     (7)

                     La o propunere de luare, revocare sau modificare a unei decizii în temeiul acestei secțiuni, se depune un proiect al deciziei la fiecare Cameră a Oireachtas, iar decizia nu este luată până când nu se votează o hotărâre prin care se aprobă proiectul în ambele Camere.

                     (1)

                     Înainte de a lua o hotărâre în temeiul secțiunii 2, ministrul:

                                 (a)

                                 face eforturi pentru a se consulta cu organizatorii evenimentului și cu radiodifuzorii din jurisdicția statului în sensul directivei Consiliului;

                                 (b)

                                 publică un anunț al evenimentului pe care intenționează să îl desemneze în temeiul secțiunii respective în cel puțin un ziar național; și

                                 (c)

                                 invită publicul să își exprime opinia cu privire la desemnarea evenimentului.

                     (2)

                     Imposibilitatea de a determina cine este organizatorul unui eveniment sau incapacitatea organizatorului sau a radiodifuzorului din jurisdicția statului de a răspunde la eforturile de consultare ale ministrului nu îl împiedică pe acesta din urmă să ia o decizie în temeiul secțiunii 2.

                     (1)

                     Atunci când un radiodifuzor din jurisdicția statului care nu este radiodifuzor calificat achiziționează drepturi exclusive de difuzare a evenimentului desemnat, radiodifuzorul respectiv difuzează evenimentul doar dacă evenimentul a fost pus la dispoziția unui radiodifuzor calificat, în conformitate cu decizia de la secțiunea 2, la cerere și prin plata unor tarife de piață rezonabile de către radiodifuzorul calificat.

                     (2)

                     Atunci când un radiodifuzor calificat achiziționează drepturi de difuzare a evenimentului desemnat (în temeiul acestei secțiuni sau direct), radiodifuzorul calificat difuzează evenimentul prin televiziunea gratuită asigurând acoperire aproape universală în conformitate cu decizia de la secțiunea 2.

                     (3)

                     În prezenta secțiune, «eveniment desemnat» înseamnă că un eveniment este desemnat într-o decizie de la secțiunea 2.

               5.   Atunci când un stat membru a desemnat un eveniment ca fiind de importanță majoră pentru societate în statul membru respectiv, iar Comisia Europeană a comunicat măsurile luate de statul membru respectiv în conformitate cu articolul 3a alineatul (2) din directiva Consiliului, nici un radiodifuzor din jurisdicția statului care achiziționează drepturi exclusive de difuzare a evenimentului desemnat nu poate utiliza drepturile exclusive într-un mod care ar priva o parte importantă a publicului din statul membru respectiv de posibilitatea de a urmări evenimentele în conformitate cu măsurile luate.

                     (1)

                     Atunci când un radiodifuzor («radiodifuzorul lezat») pretinde că unul sau mai mulți radiodifuzori («celălalt radiodifuzor») afișează, au afișat sau sunt pe punctul de a afișa activități sau comportamente interzise conform secțiunii 4 sau 5, radiodifuzorul lezat are dreptul să facă apel la High Court prin următoarele căi de atac:

                                 (a)

                                 un ordin care îl împiedică pe celălalt radiodifuzor să afișeze sau să încerce să afișeze activitatea sau comportamentul interzis conform secțiunii 4 sau 5;

                                 (b)

                                 o declarație conform căreia contractul în temeiul căruia celălalt radiodifuzor a primit drepturile exclusive pentru evenimentul desemnat este nul;

                                 (c)

                                 despăgubiri din partea celuilalt radiodifuzor;

                                 (d)

                                 obligația de a oferi dreptul de a asigura retransmisia evenimentului radiodifuzorului lezat la tarife de piață rezonabile.

                     (2)

                     Orice cerere adresată High Court pentru o decizie menționată în subsecțiunea (1) se face prin plângere, iar în analizarea cazului Curtea poate lua decizii intermediare sau provizorii, după cum consideră de cuviință.

                     (1)

                     În sensul secțiunii 4 subsecțiunea (1), dacă radiodifuzorii nu pot stabili ce înseamnă tarife de piață rezonabile în ceea ce privește retransmisia televizată a unui eveniment, oricare dintre radiodifuzori poate face apel la High Court pentru o decizie care să stabilească tarife de piață rezonabile pentru un eveniment.

                     (2)

                     O decizie luată în temeiul subsecțiunii (1) poate conține dispoziții indirecte sau suplimentare, după cum consideră de cuviință High Court.

               8.   Prezenta lege poate fi citată ca Legea din 1999 privind difuzarea (retransmiterea televizată a evenimentelor importante) [Broadcasting (Major Events Television Coverage) Act, 1999].
         Instrumente statutare
         I.S. nr. 99 din 2003
         Decizia din 2003 privind desemnarea evenimentelor importante în temeiul Legii din 1999 privind difuzarea (retransmiterea televizată a evenimentelor importante)
         2003
         Subsemnatul, Dermot Ahern, ministrul comunicațiilor, marinei și resurselor naturale, în exercițiul puterilor conferite de subsecțiunea (1) din secțiunea 2 din Broadcasting (Major Events Television Coverage) Act 1999 (No 28 of 1999) și din Broadcasting (Transfer of Departmental Administration and Ministerial Functions) Order 2002 (S.I. No 302 of 2002) (adaptat de Marine and Natural Resources) (Alteration of Name of Department and Title of Minister) Order 2002 (S.I. No 307 of 2002), după consultarea cu ministrul pentru arte, sport și turism, așa cum se prevede la subsecțiunea (6) din respectiva secțiune (adaptat deTourism, Sport and Recreation (Alteration of Name of Department, Title of Minister) Order 2002 (S.I. No 307 of 2002), adopt prezenta decizie, în temeiul subsecțiunii (7) din respectiva secțiune, conform căreia s-a depus un proiect la fiecare Cameră a Oireachtas, iar hotărârea prin care se aprobă proiectul a fost adoptată în ambele Camere.

                     1.

                     Prezenta decizie poate fi citată ca Decizia din 2003 privind desemnarea evenimentelor importante în temeiul Legii din 1999 privind difuzarea (retransmiterea televizată a evenimentelor importante) [Broadcasting (Major Events Television Coverage) Act 1999 (Designation of Major Events) Order 2003].

                     2.

                     Evenimentele menționate în programul anexat prezentei decizii sunt desemnate ca evenimente de importanță majoră pentru societate pentru care trebuie să se acorde unui radiodifuzor calificat dreptul de a asigura retransmisia prin televiziunea gratuită în interes public.

                     3.

                     Toate meciurile disputate de Irlanda în cadrul Turneului celor Șase Națiuni la rugby sunt desemnate ca evenimente de importanță majoră pentru societate pentru care trebuie să se acorde unui radiodifuzor calificat dreptul de a asigura retransmisia prin televiziunea gratuită în interes public.

            PROGRAM

         Regula 2
         Jocurile Olimpice de vară
         Finalele de fotbal galic (All-Ireland Senior Inter-County) și de Hurling
         Meciurile de calificare disputate de Irlanda pe teren propriu și în deplasare în cadrul Campionatului European de fotbal și al Cupei Mondiale FIFA
         Meciurile de calificare disputate de Irlanda în cadrul turneelor finale ale Campionatului European de fotbal și ale Cupei Mondiale FIFA
         Meciurile de deschidere, semifinalele și finala din cadrul turneelor finale ale Campionatului European de fotbal și ale Cupei Mondiale FIFA
         Meciurile disputate de Irlanda în cadrul turneelor finale ale Cupei Mondiale la rugby

            Irish Grand National și Irish Derby

         Cupa națională la Dublin Horse Show

            APROBAT cu sigiliul meu oficial,
            13 martie 2003.

                  DERMOT AHERN

                  Ministrul Comunicațiilor, Marinei și Resurselor Naturale”


title: 2012/613/UE: Decizia Parlamentului European din 10 mai 2012 privind închiderea conturilor Întreprinderii comune pentru punerea în aplicare a inițiativei tehnologice comune privind medicamentele inovatoare pentru exercițiul financiar 2010

text:
               17.10.2012

               RO

               Jurnalul Oficial al Uniunii Europene

               L 286/341

         DECIZIA PARLAMENTULUI EUROPEAN
   din 10 mai 2012
   privind închiderea conturilor Întreprinderii comune pentru punerea în aplicare a inițiativei tehnologice comune privind medicamentele inovatoare pentru exercițiul financiar 2010
   (2012/613/UE)
   PARLAMENTUL EUROPEAN,

               —

               având în vedere conturile anuale ale Întreprinderii comune pentru punerea în aplicare a inițiativei tehnologice comune privind medicamentele inovatoare pentru exercițiul financiar 2010,

               —

               având în vedere Raportul Curții de Conturi privind conturile anuale ale Întreprinderii comune pentru inițiativa privind medicamentele inovatoare pentru exercițiul financiar 2010, însoțit de răspunsurile Întreprinderii comune (1),

               —

               având în vedere Recomandarea Consiliului din 21 februarie 2012 (06086/2012 – C7-0050/2012),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (CE) nr. 73/2008 al Consiliului din 20 decembrie 2007 privind înființarea Întreprinderii comune pentru punerea în aplicare a inițiativei tehnologice comune privind medicamentele inovatoare (3), în special articolul 11 alineatul (4),

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar (A7-0108/2012),

               1.

               aprobă închiderea conturilor Întreprinderii comune pentru punerea în aplicare a inițiativei tehnologice comune privind medicamentele inovatoare pentru exercițiul financiar 2010;

               2.

               încredințează Președintelui sarcina de a transmite prezenta decizie directorului executiv al Întreprinderii comune pentru punerea în aplicare a inițiativei tehnologice comune privind medicamentele inovatoare, Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 368, 16.12.2011, p. 17.

      (2)  JO L 248, 16.9.2002, p. 1.

      (3)  JO L 30, 4.2.2008, p. 38.

      (4)  JO L 357, 31.12.2002, p. 72.


title: 2009/193/CE: Decizia Parlamentului European din 22 aprilie 2008 privind descărcarea de gestiune pentru execuția bugetului general al Uniunii Europene aferent exercițiului financiar 2006, Secțiunea VI – Comitetul Economic și Social European

text:
               31.3.2009

               RO

               Jurnalul Oficial al Uniunii Europene

               L 88/79

         DECIZIA PARLAMENTULUI EUROPEAN
   din 22 aprilie 2008
   privind descărcarea de gestiune pentru execuția bugetului general al Uniunii Europene aferent exercițiului financiar 2006, Secțiunea VI – Comitetul Economic și Social European
   (2009/193/CE)
   PARLAMENTUL EUROPEAN,
   având în vedere bugetul general al Uniunii Europene aferent exercițiului financiar 2006 (1),
   având în vedere conturile anuale finale ale Comunităților Europene pentru exercițiul financiar 2006 – Volumul I (C6-0367/2007) (2),
   având în vedere raportul anual al Comitetului Economic și Social European, prezentat autorității abilitate să acorde descărcarea de gestiune, raport referitor la operațiunile de audit intern realizate în 2006,
   având în vedere Raportul anual al Curții de Conturi referitor la execuția bugetului privind exercițiul financiar 2006 și rapoartele sale speciale, însoțite de răspunsurile instituțiilor (3),
   având în vedere Declarația de asigurare privind fiabilitatea conturilor și legalitatea și regularitatea operațiunilor subiacente emisă de Curtea de Conturi în temeiul articolului 248 din Tratatul CE (4),
   având în vedere articolul 272 alineatul (10) și articolele 274, 275 și 276 din Tratatul CE,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (5), în special articolele 50, 86, 145, 146 și 147,
   având în vedere articolul 71 și anexa V la Regulamentul său de procedură,
   având în vedere raportul Comisiei pentru control bugetar (A6-0098/2008),

               1.

               acordă secretarului general al Comitetului Economic și Social European descărcarea de gestiune pentru execuția bugetului Comitetului Economic și Social European aferent exercițiului financiar 2006;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, Consiliului, Comisiei, Curții de Justiție, Curții de Conturi, Ombudsmanului European și Autorității Europene pentru Protecția Datelor și de a asigura publicarea acestora în Jurnalul Oficial al Uniunii Europene (seria L).

            Preşedintele

         Hans-Gert PÖTTERING

            Secretarul general

         Harald RØMER

      (1)  JO L 78, 15.3.2006.

      (2)  JO C 274, 15.11.2007, p. 1.

      (3)  JO C 273, 15.11.2007, p. 1.

      (4)  JO C 274, 15.11.2007, p. 130.

      (5)  JO L 248, 16.9.2002, p. 1.
    ---documentbreak---

               31.3.2009

               RO

               Jurnalul Oficial al Uniunii Europene

               L 88/80

         REZOLUŢIA PARLAMENTULUI EUROPEAN
   din 22 aprilie 2008
   conținând observațiile care fac parte integrantă din decizia privind descărcarea de gestiune pentru execuția bugetului general al Uniunii Europene aferent exercițiului financiar 2006, Secțiunea VI – Comitetul Economic și Social European
   PARLAMENTUL EUROPEAN,
   având în vedere bugetul general al Uniunii Europene aferent exercițiului financiar 2006 (1),
   având în vedere conturile anuale finale ale Comunităților Europene pentru exercițiul financiar 2006 – Volumul I (C6-0367/2007) (2),
   având în vedere raportul anual al Comitetului Economic și Social European, prezentat autorității abilitate să acorde descărcarea de gestiune, raport referitor la operațiunile de audit intern realizate în 2006,
   având în vedere Raportul anual al Curții de Conturi referitor la execuția bugetului privind exercițiul financiar 2006 și rapoartele sale speciale, însoțite de răspunsurile instituțiilor (3),
   având în vedere Declarația de asigurare privind fiabilitatea conturilor și legalitatea și regularitatea operațiunilor subiacente emisă de Curtea de Conturi în temeiul articolului 248 din Tratatul CE (4),
   având în vedere articolul 272 alineatul (10) și articolele 274, 275 și 276 din Tratatul CE,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (5), în special articolele 50, 86, 145, 146 și 147,
   având în vedere articolul 71 și anexa V la Regulamentul său de procedură,
   având în vedere raportul Comisiei pentru control bugetar (A6-0098/2008),

               1.

               constată că, în 2006, Comitetul Economic și Social European (CESE) a avut credite de angajament disponibile în valoare de 112 389 673,52 EUR (2005: 106 880 105,67 EUR), cu o rată de utilizare de 97,01 %;

               2.

               constată că, în urma introducerii contabilității de angajamente începând cu 1 ianuarie 2005, situațiile financiare ale CESE prezintă un rezultat economic negativ de 2 204 729 EUR (deficit) și valori identice pentru activ și pasiv (164 448 636 EUR);

               3.

               salută semnarea, în decembrie 2007, a unui nou Acord de cooperare administrativă între CESE și Comitetul Regiunilor (CoR) pentru perioada 2008-2014; este convins de avantajele financiare pe care le prezintă cooperarea între cele două instituții pentru contribuabilul european;

               4.

               salută angajamentul clar al celor două comitete de a urmări să-și armonizeze standardele de control intern, pe baza celor mai bune practici, precum și toate celelalte proceduri financiare relevante legate de serviciile comune;

               5.

               ia act de faptul că noul acord păstrează cele mai multe domenii (infrastructură, IT și telecomunicații, precum și traducerea și elaborarea de documente) în competența serviciilor comune, în timp ce doar un număr limitat de servicii sunt decuplate, precum serviciile interne, serviciul sociomedical, biblioteca și serviciul de pretipărire;

               6.

               insistă totuși asupra faptului că această decuplare nu ar trebui să aibă consecințe asupra bugetului și, astfel, îndeamnă cele două comitete să analizeze împreună, ca parte integrantă a procesului de revizuire la jumătatea perioadei, dacă acest transfer de resurse va fi fost benefic ambelor instituții; invită cele două comitete să informeze cu regularitate Parlamentul cu privire la acordurile de minicooperare în domeniile afectate de decuplare;

               7.

               atrage atenția asupra observației făcute de Curtea de Conturi Europeană, la punctul 10.19 din raportul anual, menționat anterior, potrivit căreia au apărut anumite deficiențe de gestionare și control în legătură cu achizițiile publice; constată cu îngrijorare procentajul ridicat de proceduri negociate față de procedurile de ofertare, în cadrul cheltuielilor totale legate de achizițiile publice; salută totuși informațiile furnizate de serviciile comune, potrivit cărora, pentru majoritatea serviciilor legate de clădiri care au fost anterior atribuite după proceduri negociate, au fost semnate noi contracte în urma organizării unor proceduri de ofertare sau sunt în curs astfel de proceduri;

               8.

               salută, în acest context, crearea în cadrul serviciilor comune a unei unități pentru contracte care oferă asistență în domeniul achizițiilor publice tuturor departamentelor operaționale din cadrul serviciilor comune; ia act de faptul că, în conformitate cu noul acord, serviciul de verificare a fost transferat din cadrul serviciilor comune către serviciile proprii fiecărui comitet;

               9.

               constată că, potrivit răspunsurilor oferite de către serviciile comune la chestionarul raportorului, odată cu ocuparea clădirilor Remorqueur și Van Maerlant în 2007, 92 % din spațiul total pentru birouri al comitetelor a fost ocupat și că necesarul lor de spațiu pentru birouri a fost satisfăcut pentru următorii ani;

               10.

               constată că, în legătură cu renovarea holului de la intrare, din clădirea Montoyer, auditorul intern al CESE a concluzionat în raportul său că „nu a descoperit elemente care să sugereze că era nejustificat să se solicite penalități de predare întârziată a renovării holului clădirii Montoyer”; subliniază că acest raport a fost transmis OLAF și că, din informațiile de care dispun CESE și CoR, nu a fost urmat de nicio măsură;

               11.

               constată că în raportul anual de activitate, CESE a considerat că numărul controalelor ex post a fost insuficient în 2006; ia act cu satisfacție de măsurile luate de CESE în vederea îmbunătățirii acestei situații, inclusiv crearea unei situații stabile în ceea ce privește personalul, îmbunătățirea interoperabilității controlorilor etc.;

               12.

               consideră extrem de important ca efectuarea controalelor de către ordonatorii de credite, controlori și auditori să fie suficient de riguroasă; subliniază, în acest context, importanța unui număr suficient de controale aleatorii în toate sectoarele, în plus față de cele câteva sectoare strategice care prezintă un risc mai ridicat;

               13.

               ia act cu satisfacție, în acest context, de asigurarea personală venită din partea secretarului general al CESE și adresată Comisiei pentru control bugetar a Parlamentului, privind existența unor garanții rezonabile cu privire la eficiența și regularitatea controalelor ex ante și ex post;

               14.

               salută crearea unei comisii de audit formată din trei membri CESE, care este asistată de un auditor extern, care raportează Președintelui CESE și ale cărei sarcini includ, printre altele, verificarea independenței unității de audit intern și evaluarea măsurilor luate ca urmare a recomandărilor incluse în rapoartele de audit;

               15.

               constată cu regret că, în urma procedurilor penale inițiate de autoritățile belgiene împotriva unui fost membru al CESE cu privire la cheltuielile de călătorie (menționate la punctul 4 din rezoluția de descărcare de gestiune a Parlamentului din 27 aprilie 2006) (6), audierea în fața tribunalului a fost amânată de cinci ori, dintre care de trei ori la cererea apărării; constată cu satisfacție că administrația CESE a furnizat dovezi scrise ale faptului că CESE nu a încurajat astfel de amânări;

               16.

               constată cu satisfacție că o revizuire generală a normelor de rambursare a cheltuielilor de călătorie și de reuniune ale membrilor CESE a fost adoptată la 10 octombrie 2007 și este menită să îmbunătățească și să simplifice procedurile în cauză, garantând în același timp transparența și tratamentul egal pentru toți membrii și luând în considerare progresul tehnologic (bilete electronice, rezervări online, videoconferințe etc.).

      (1)  JO L 78, 15.3.2006.

      (2)  JO C 274, 15.11.2007, p. 1.

      (3)  JO C 273, 15.11.2007, p. 1.

      (4)  JO C 274, 15.11.2007, p. 130.

      (5)  JO L 248, 16.9.2002, p. 1.

      (6)  JO C 296 E, 6.12.2006, p. 171.


title: Decizia Consiliului din 21 mai 2007 privind numirea membrilor titulari și supleanți bulgari și români din categoria reprezentanților guvernamentali ai consiliului de conducere al Fundației Europene pentru Îmbunătățirea Condițiilor de Viață și de Muncă

text:
               11.9.2007

               RO

               Jurnalul Oficial al Uniunii Europene

               C 212/4

      DECIZIA CONSILIULUI

   din 21 mai 2007
   privind numirea membrilor titulari și supleanți bulgari și români din categoria reprezentanților guvernamentali ai consiliului de conducere al Fundației Europene pentru Îmbunătățirea Condițiilor de Viață și de Muncă
   (2007/C 212/07)
   CONSILIUL UNIUNII EUROPENE,
   având în vedere Regulamentul (CEE) nr. 1365/75 al Consiliului din 26 mai 1975 privind constituirea Fundației Europene pentru Îmbunătățirea Condițiilor de Viață și de Muncă (1), astfel cum a fost modificat de Regulamentul (CE) nr. 1111/2005, în special articolul 6,
   având în vedere lista candidaților din categoria reprezentanților guvernamentali prezentați Consiliului de către guvernul Bulgariei și guvernul României,
   întrucât:

               (1)

               Prin decizia sa din 13 decembrie 2004 (2), Consiliul a numit membrii titulari și membrii supleanți ai consiliului de conducere al Fundației pentru Îmbunătățirea Condițiilor de Viață și de Muncă pentru perioada 19 octombrie 2004-18 octombrie 2007.

               (2)

               Este necesar să se numească membrii titulari și membrii supleanți bulgari și români din categoria reprezentanților guvernamentali pentru perioada care se încheie la 18 octombrie 2007,

         DECIDE:
   Articol unic
   Se numesc ca membri titulari și membri supleanți ai consiliului de conducere al Fundației Europene pentru Îmbunătățirea Condițiilor de Viață și de Muncă pentru perioada care se încheie la 18 octombrie 2007:
   REPREZENTANȚI GUVERNAMENTALI

               Țară

               Titulari

               Supleanți

               Bulgaria

               Dl Lazar LAZAROV

               Dna Donka DONCHEVA

               România

               Dl Sorin Ioan BOTEZATU

               Dna Elena ISPAS

      Adoptată la Bruxelles, 21 mai 2007.

            Pentru Consiliu

            Președintele

         M. GLOS

      (1)  JO L 139, 30.5.1975, p. 1.

      (2)  JO C 317, 22.12.2004, p. 4.


title: Decizia Comisiei din 18 aprilie 2017 privind Instrumentul pentru refugiații din Turcia, de modificare a Deciziei C(2015) 9500 a Comisiei din 24 noiembrie 2015

text:
               19.4.2017

               RO

               Jurnalul Oficial al Uniunii Europene

               C 122/4

         DECIZIA COMISIEI
   din 18 aprilie 2017
   privind Instrumentul pentru refugiații din Turcia, de modificare a Deciziei C(2015) 9500 a Comisiei din 24 noiembrie 2015 (1)

   (2017/C 122/04)
   COMISIA EUROPEANĂ,
   având în vedere Tratatul privind funcționarea Uniunii Europene, în special articolul 210 alineatul (2) și articolul 214 alineatul (6),
   întrucât:

               (1)

               Decizia C(2015) 9500 final a Comisiei a instituit un mecanism de coordonare – Instrumentul pentru refugiații din Turcia („instrumentul”) – pentru a sprijini Turcia să răspundă nevoilor umanitare și de dezvoltare imediate ale refugiaților și ale comunităților care îi găzduiesc și pentru a ajuta autoritățile naționale și locale să gestioneze și să răspundă consecințelor fluxurilor de refugiați. Instrumentul urmărește coordonarea și raționalizarea acțiunilor finanțate din bugetul Uniunii și din contribuțiile bilaterale din partea statelor membre.

               (2)

               Reprezentanții guvernelor statelor membre au convenit la 3 februarie 2016, în cadrul Coreper, cu privire la o „Înțelegere comună între statele membre ale UE și Comisie de instituire a unui cadru de guvernanță și de condiționalitate privind Instrumentul pentru refugiați destinat Turciei” (2) (denumită în continuare „înțelegerea comună”) și la un model de certificat de contribuție, prin care statele membre se angajează să contribuie la Instrumentul pentru refugiații din Turcia.

               (3)

               În cadrul reuniunii Coreper din 3 februarie 2016, statele membre au convenit să elimine – atât din proiectul de înțelegere comună, cât și din proiectul de model de certificat de contribuție – trimiterile la dobânzi în cazul plății cu întârziere a contribuțiilor. Decizia C(2016) 855 a Comisiei a modificat Decizia C(2015) 9500 final a Comisiei, în vederea alinierii acesteia la înțelegerea comună.

               (4)

               În conformitate cu punctul 2 din înțelegerea comună, Comisia este responsabilă de gestionarea contribuțiilor în conformitate cu Regulamentul nr. 966/2012 (3) și cu Regulamentul delegat (UE) nr. 1268/2012 al Comisiei (4). Sunt incluse dispozițiile privind constatarea creanțelor (5) și plata dobânzilor penalizatoare (cu întârziere) (6).

               (5)

               Articolul 83 alineatul (1) din Regulamentul delegat (UE) nr. 1268/2012 al Comisiei prevede că, fără a se aduce atingere niciunei dispoziții specifice care derivă din aplicarea reglementărilor sectoriale, orice creanță neplătită la scadența prevăzută în nota de debit este purtătoare de dobândă.

               (6)

               Contribuțiile statelor membre la Instrumentul pentru refugiații din Turcia sunt voluntare și, spre deosebire de resursele proprii, nu corespund unei obligații preexistente. Prin urmare, nu este oportun să se solicite statelor membre să plătească dobânzi pentru plata cu întârziere a contribuțiilor lor la Instrumentul pentru refugiații din Turcia. Decizia C(2015) 9500 a Comisiei ar trebui, prin urmare, să fie modificată în consecință, pentru a institui o derogare de la articolul 83 alineatul (1) din regulamentul privind normele de aplicare.

               (7)

               Comisia va continua să monitorizeze și va informa comitetul director al instrumentului în legătură cu plata la timp a contribuțiilor statelor membre la Instrumentul pentru refugiații din Turcia, care este esențială pentru realizarea obiectivelor acestuia.

               (8)

               Prezenta decizie ar trebui să se aplice retroactiv, cu începere din 10 februarie 2016, data adoptării Deciziei C(2016) 855 a Comisiei, pentru a acoperi contribuțiile deja efectuate de către statele membre,

         DECIDE:
   Articolul 1
   Decizia C(2015) 9500 a Comisiei se modifică după cum urmează:
   La articolul 6 se adaugă următorul text la alineatul (3):

      „Nu se datorează dobânzi pentru plata cu întârziere de către un stat membru a contribuției la Instrumentul pentru refugiații din Turcia”.

   Articolul 2
   Prezenta decizie se aplică de la 10 februarie 2016.

      Adoptată la Bruxelles, 18 aprilie 2017.

            Pentru Comisie

         Günther H. OETTINGER

            Membru al Comisiei

      (1)  Astfel cum a fost modificată prin decizia C(2016) 855 final a Comisiei.

      (2)  A se vedea documentul COMBUD 49/1/16 REV1.

      (3)  Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (JO L 298, 26.10.2012, p. 1).

      (4)  Regulamentul delegat (UE) nr. 1268/2012 al Comisiei din 29 octombrie 2012 privind normele de aplicare a Regulamentului (UE, Euratom) nr. 966/2012 al Parlamentului European și al Consiliului privind normele financiare aplicabile bugetului general al Uniunii (JO L 362, 31.12.2012, p. 1).

      (5)  Articolul 78 din Regulamentul nr. 966/2012 și articolul 81 din Regulamentul delegat (UE) nr. 1268/2012 al Comisiei.

      (6)  Articolul 83 din Regulamentul delegat (UE) nr. 1268/2012 al Comisiei.


title: Decizia (UE) 2015/1708 a Parlamentului European din 29 aprilie 2015 privind închiderea conturilor întreprinderii comune ARTEMIS pentru exercițiul financiar 2013

text:
               30.9.2015

               RO

               Jurnalul Oficial al Uniunii Europene

               L 255/422

      DECIZIA (UE) 2015/1708 A PARLAMENTULUI EUROPEAN
      din 29 aprilie 2015
      privind închiderea conturilor întreprinderii comune ARTEMIS pentru exercițiul financiar 2013
      PARLAMENTUL EUROPEAN,

                  —

                  având în vedere conturile anuale finale ale întreprinderii comune ARTEMIS pentru exercițiul financiar 2013,

                  —

                  având în vedere Raportul Curții de Conturi privind conturile anuale ale întreprinderii comune ARTEMIS pentru exercițiul financiar 2013, însoțit de răspunsurile întreprinderii comune (1),

                  —

                  având în vedere Declarația de asigurare (2) privind fiabilitatea conturilor și legalitatea și regularitatea operațiunilor subiacente, întocmită de Curtea de Conturi pentru exercițiul financiar 2013 în temeiul articolului 287 din Tratatul privind funcționarea Uniunii Europene,

                  —

                  având în vedere Recomandarea Consiliului din 17 februarie 2015 privind descărcarea de gestiune a întreprinderii comune cu privire la execuția bugetară pentru exercițiul financiar 2013 (05306/2015 – C8-0049/2015),

                  —

                  având în vedere articolul 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (3),

                  —

                  având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (4), în special articolul 209,

                  —

                  având în vedere Regulamentul (CE) nr. 74/2008 al Consiliului din 20 decembrie 2007 de înființare a „întreprinderii comune ARTEMIS” în scopul punerii în aplicare a unei inițiative tehnologice comune privind sistemele informatice integrate (5),

                  —

                  având în vedere Regulamentul (UE) nr. 561/2014 al Consiliului din 6 mai 2014 privind înființarea întreprinderii comune ECSEL (6), în special articolul 1 alineatul (2) și articolul 12,

                  —

                  având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (7),

                  —

                  având în vedere Regulamentul delegat (UE) nr. 110/2014 al Comisiei din 30 septembrie 2013 privind regulamentul financiar-tip pentru organismele de parteneriat public-privat menționate la articolul 209 din Regulamentul (UE, Euratom) nr. 966/2012 al Parlamentului European și al Consiliului (8),

                  —

                  având în vedere articolul 94 și anexa V la Regulamentul său de procedură,

                  —

                  având în vedere raportul Comisiei pentru control bugetar (A8-0103/2015),

         1.

            amână închiderea conturilor întreprinderii comune ARTEMIS pentru exercițiul financiar 2013;

         2.

            încredințează președintelui sarcina de a transmite prezenta decizie directorului executiv al întreprinderii comune ECSEL, Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene (seria L).

               Președintele

            Martin SCHULZ

               Secretarul general

            Klaus WELLE

         (1)  JO C 452, 16.12.2014, p. 8.

         (2)  JO C 452, 16.12.2014, p. 9.

         (3)  JO L 248, 16.9.2002, p. 1.

         (4)  JO L 298, 26.10.2012, p. 1.

         (5)  JO L 30, 4.2.2008, p. 52.

         (6)  JO L 169, 7.6.2014, p. 152.

         (7)  JO L 357, 31.12.2002, p. 72.

         (8)  JO L 38, 7.2.2014, p. 2.


title: 2012/446/UE: Decizia Consiliului din 24 iulie 2012 privind lansarea schimbului automatizat de date în ceea ce privește datele dactiloscopice în Ungaria

text:
               28.7.2012

               RO

               Jurnalul Oficial al Uniunii Europene

               L 202/23

         DECIZIA CONSILIULUI
   din 24 iulie 2012
   privind lansarea schimbului automatizat de date în ceea ce privește datele dactiloscopice în Ungaria
   (2012/446/UE)
   CONSILIUL UNIUNII EUROPENE,
   având în vedere Decizia 2008/615/JAI a Consiliului din 23 iunie 2008 privind intensificarea cooperării transfrontaliere, în special în domeniul combaterii terorismului și a criminalității transfrontaliere (1), în special articolul 25,
   având în vedere Decizia 2008/616/JAI a Consiliului din 23 iunie 2008 privind punerea în aplicare a Deciziei 2008/615/JAI (2), în special articolul 20 și capitolul 4 din anexă,
   întrucât:

               (1)

               În conformitate cu Protocolul privind dispozițiile tranzitorii anexat la Tratatul privind Uniunea Europeană, la Tratatul privind funcționarea Uniunii Europene și la Tratatul de instituire a Comunității Europene a Energiei Atomice, actele instituțiilor, ale organelor, ale oficiilor și ale agențiilor Uniunii adoptate înainte de intrarea în vigoare a Tratatului de la Lisabona continuă să producă efecte juridice până la abrogarea, anularea sau modificarea lor ca urmare a punerii în aplicare a tratatelor.

               (2)

               În consecință, articolul 25 din Decizia 2008/615/JAI se aplică, iar Consiliul trebuie să decidă în unanimitate dacă statele membre au pus în aplicare dispozițiile capitolului 6 din decizia respectivă.

               (3)

               Articolul 20 din Decizia 2008/616/JAI prevede că deciziile menționate la articolul 25 alineatul (2) din Decizia 2008/615/JAI se adoptă în temeiul unui raport de evaluare bazat pe un chestionar. În ceea ce privește schimbul automatizat de date în conformitate cu capitolul 2 din Decizia 2008/615/JAI, raportul de evaluare se bazează pe o vizită de evaluare și pe un test-pilot.

               (4)

               În conformitate cu capitolul 4 punctul 1.1 din anexa la Decizia 2008/616/JAI, chestionarul elaborat de grupul de lucru competent al Consiliului se aplică fiecăruia dintre schimburile automatizate de date și statele membre trebuie să răspundă la acesta de îndată ce consideră că îndeplinesc condițiile pentru schimbul de date din categoria de date corespunzătoare.

               (5)

               Ungaria a completat chestionarul privind protecția datelor și chestionarul referitor la schimbul de date dactiloscopice.

               (6)

               Ungaria a derulat cu succes un test-pilot împreună cu Austria.

               (7)

               S-a efectuat o vizită de evaluare în Ungaria, iar echipa de evaluare din Austria a elaborat un raport privind vizita de evaluare și l-a înaintat grupului de lucru competent al Consiliului.

               (8)

               A fost prezentat Consiliului un raport de evaluare global, care sintetizează rezultatele chestionarului, vizita de evaluare și testul-pilot referitor la schimbul de date dactiloscopice,

         ADOPTĂ PREZENTA DECIZIE:
   Articolul 1
   În scopul căutării automatizate a datelor dactiloscopice, Ungaria a pus în aplicare pe deplin dispozițiile generale privind protecția datelor incluse în capitolul 6 din Decizia 2008/615/JAI și poate primi și furniza date cu caracter personal în temeiul articolului 9 din respectiva decizie începând cu data intrării în vigoare a prezentei decizii.
   Articolul 2
   Prezenta decizie intră în vigoare la data adoptării.

      Adoptată la Bruxelles, 24 iulie 2012.

            Pentru Consiliu

            Președintele

         A. D. MAVROYIANNIS

      (1)  JO L 210, 6.8.2008, p. 1.

      (2)  JO L 210, 6.8.2008, p. 12.


title: Decizia Comisiei din 11 august 2011 de stabilire a componenței și a dispozițiilor privind funcționarea ale Grupului de coordonare pentru gaz și de abrogare a Deciziei 2006/791/CE a Comisiei  Text cu relevanță pentru SEE

text:
               12.8.2011

               RO

               Jurnalul Oficial al Uniunii Europene

               C 236/10

         DECIZIA COMISIEI
   din 11 august 2011
   de stabilire a componenței și a dispozițiilor privind funcționarea ale Grupului de coordonare pentru gaz și de abrogare a Deciziei 2006/791/CE a Comisiei
   (Text cu relevanță pentru SEE)
   2011/C 236/09
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 994/2010 al Parlamentului European și al Consiliului din 20 octombrie 2010 privind măsurile de garantare a securității aprovizionării cu gaze naturale și de abrogare a Directivei 2004/67/CE a Consiliului (1), în special articolul 12,
   întrucât:

               (1)

               Articolul 12 din Regulamentul (UE) nr. 994/2010 prevede instituirea unui Grup de coordonare pentru gaz cu scopul de a facilita coordonarea măsurilor privind securitatea aprovizionării cu gaze. Acest grup trebuie să fie compus din reprezentanți ai statelor membre, în special ai autorităților competente ale acestora, precum și din reprezentanți ai Agenției pentru cooperarea autorităților de reglementare din domeniul energiei, ai Rețelei europene a operatorilor de sisteme de transport gaze, ai organismelor reprezentative ale sectorului în cauză și ai consumatorilor importanți.

               (2)

               Întreprinderile din sectorul gazelor naturale, statele membre și Comisia, în cadrul domeniilor lor respective de activitate și competență, își împart responsabilitatea pentru securitatea aprovizionării cu gaze. În plus, consumatorii care utilizează gazele pentru producția de energie electrică sau în scopuri industriale pot îndeplini, de asemenea, un rol important în asigurarea securității aprovizionării cu gaze, prin capacitatea lor de a răspunde la crize prin măsuri care acționează asupra cererii. În consecință, în vederea asigurării celei mai bune coordonări a măsurilor care trebuie luate în temeiul Regulamentului (UE) nr. 994/2010, organismele reprezentative ale sectorului în cauză și ale consumatorilor importanți trebuie să participe activ în cadrul Grupului de coordonare pentru gaz.

               (3)

               În consultare cu statele membre, Comisia trebuie să decidă componența grupului, asigurând reprezentativitatea deplină a acestuia, precum și respectarea unei abordări pe trei niveluri care implică în primul rând întreprinderile relevante din sectorul gazelor naturale și sectorul respectiv, apoi statele membre la nivel național sau regional și apoi Uniunea.

               (4)

               Următoarele organisme ale sectorului în cauză trebuie considerate ca fiind reprezentative:

                           —

                           asociația europeană reprezentativă a operatorilor de depozite de înmagazinare în sensul articolului 2 punctul 10 din Directiva 2009/73/CE a Parlamentului European și al Consiliului din 13 iulie 2009 privind normele comune pentru piața internă în sectorul gazelor naturale și de abrogare a Directivei 2003/55/CE (2) și a operatorilor de instalații GNL în sensul articolului 2 punctul 12 din Directiva 2009/73/CE;

                           —

                           asociația europeană a sectorului aprovizionării cu gaze;

                           —

                           asociația internațională care îi reprezintă pe producătorii de gaz din Europa;

                           —

                           asociația europeană a comercianților de gaz.

               (5)

               În ceea ce privește consumatorii importanți, trebuie distinse patru sectoare principale care consumă gaze naturale:

                           —

                           sectorul industrial;

                           —

                           sectorul de producție a energiei electrice care utilizează gazul drept combustibil;

                           —

                           sectorul casnic;

                           —

                           sectorul termoficării.

               (6)

               Grupul de coordonare pentru gaz trebuie să funcționeze ca un consilier al Comisiei pentru a facilita coordonarea măsurilor de securitate a aprovizionării în caz de urgență la nivelul Uniunii sau la nivel regional. Acesta este, de asemenea, principalul organism care trebuie consultat de Comisie în contextul instituirii planurilor de acțiuni preventive și a planurilor de urgență. Grupul de coordonare pentru gaz trebuie să monitorizeze caracterul adecvat și corespunzător al măsurilor care trebuie luate în temeiul Regulamentului (UE) nr. 994/2010 și să asigure schimbul de informații relevante pentru securitatea aprovizionării cu gaze la nivel național, regional și al Uniunii.

               (7)

               Trebuie stabilite reguli privind divulgarea de informații de către membrii grupului.

               (8)

               Datele cu caracter personal trebuie prelucrate în conformitate cu Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (3).

               (9)

               Decizia 2006/791/CE trebuie abrogată,

         DECIDE:
   Articolul 1
   Componența Grupului de coordonare pentru gaz („Grupul”)
   (1)   Grupul este compus din următorii membri:

               (a)

               statele membre, în special autoritățile lor competente în sensul articolului 2 punctul 2 din Regulamentul (UE) nr. 994/2010;

               (b)

               Agenția pentru cooperarea autorităților de reglementare din domeniul energiei („Agenția”);

               (c)

               Rețeaua europeană a operatorilor de sisteme de transport gaze („ENTSO gaz”);

               (d)

               Secretariatul Comunității Energiei;

               (e)

               Gas Infrastructure Europe (GIE), ca organism reprezentativ al operatorilor de depozite de înmagazinare și al operatorilor de instalații GNL;

               (f)

               Eurogas;

               (g)

               Asociația Internațională a Producătorilor de Petrol și Gaze (OGP);

               (h)

               Federația Europeană a Comercianților de Energie (EFET);

               (i)

               Federația Internațională a Consumatorilor Industriali de Energie Electrică (IFIEC Europe);

               (j)

               Eurelectric;

               (k)

               Biroul European al Uniunilor Consumatorilor (BEUC);

               (l)

               Euroheat & Power.

         (2)   Fiecare membru numește maximum doi reprezentanți permanenți și doi supleanți pentru a participa la activitatea Grupului. Cel puțin unul dintre reprezentanții permanenți numiți de un stat membru trebuie să provină de la autoritatea competentă. Unul dintre reprezentanții permanenți numiți de Agenție va îndeplini funcția de director. Unul dintre reprezentanții permanenți numiți de ENTSO gaz va îndeplini funcția de secretar general. Unul dintre reprezentanții permanenți numiți de organismele reprezentative ale sectorului sau ale consumatorilor va îndeplini funcția de director general sau de secretar general.
   (3)   Dacă autoritatea competentă nu este o autoritate națională de reglementare, statele membre se asigură că între autoritatea competentă și autoritatea națională de reglementare are loc un schimb suficient de informații privind activitățile Grupului.
   (4)   În cursul unei situații de urgență la nivelul Uniunii, la nivelul unui stat membru sau la nivel regional, ori în alte situații excepționale, la cererea a cel puțin trei state membre, Comisia poate restricționa participarea reprezentanților autorităților competente și statelor membre la Grup, pe durata unei întregi reuniuni sau a unei părți a acesteia.
   (5)   În cursul unei situații de urgență la nivelul Uniunii, la nivelul unui stat membru sau la nivel regional, ori în alte situații excepționale, membrii Grupului pot solicita Comisiei să numească mai mult de doi reprezentanți din partea autorităților lor competente sau a altor organisme pentru a participa la activitatea Grupului.
   (6)   Numele membrilor Grupului, precum și numele reprezentanților permanenți ai membrilor Grupului și ale supleanților acestora se publică în Registrul grupurilor de experți și al altor entități similare ale Comisiei („Registrul”) (4).
   (7)   Datele cu caracter personal se colectează, se prelucrează și se publică în conformitate cu Regulamentul (CE) nr. 45/2001.
   Articolul 2
   Sarcinile Grupului
   (1)   Grupul este instituit pentru a facilita coordonarea măsurilor privind securitatea aprovizionării cu gaze. Grupul este consultat de Comisie și asistă Comisia în special în ceea ce privește aspectele prevăzute la articolul 12 alineatul (2) din Regulamentul (UE) nr. 994/2010:

               (a)

               securitatea aprovizionării cu gaze, în orice moment și în special în situații de urgență;

               (b)

               toate informațiile relevante pentru securitatea aprovizionării cu gaze la nivel național, regional și al Uniunii;

               (c)

               cele mai bune practici și eventuale orientări pentru toate părțile implicate;

               (d)

               nivelul de securitate a aprovizionării, valorile de referință și metodele de evaluare;

               (e)

               scenariile la nivel național, regional și al Uniunii și testarea nivelurilor de pregătire;

               (f)

               evaluarea planurilor de acțiuni preventive și a planurilor de urgență, precum și a implementării măsurilor prevăzute de acestea;

               (g)

               coordonarea măsurilor de gestionare a unei situații de urgență în Uniune cu țările terțe care sunt părți contractante la Tratatul de instituire a Comunității Energiei și cu alte țări terțe;

               (h)

               asistența de care au nevoie statele membre cele mai afectate.

         (2)   După cum se prevede la articolul 11 alineatul (2) din Regulamentul (UE) nr. 994/2010, Comisia convoacă Grupul de coordonare pentru gaz imediat după declararea unei situații de urgență la nivelul Uniunii sau la nivel regional.
   Articolul 3
   Funcționare
   (1)   Grupul este prezidat de un reprezentant al Comisiei („președintele”).
   (2)   După cum se prevede la articolul 12 alineatul (3) din Regulamentul (UE) nr. 994/2010, Comisia convoacă Grupul în mod regulat și comunică acestuia informațiile primite de la autoritățile competente, păstrând confidențialitatea în ceea ce privește informațiile sensibile din punct de vedere comercial.
   (3)   Cu acordul serviciilor Comisiei, Grupul poate înființa subgrupuri care să examineze probleme specifice, pe baza unor termeni de referință definiți de Grup. Aceste subgrupuri sunt desființate imediat după ce și-au îndeplinit mandatul.
   (4)   Președintele poate invita experți din afara Grupului, având competențe specifice în ceea ce privește un subiect de pe agenda de lucru, să participe ad-hoc la activitatea Grupului sau a subgrupului. În plus, președintele poate acorda un statut de observator ad-hoc sau permanent altor persoane sau organizații, dacă acestea pot aduce o contribuție semnificativă la activitatea Grupului.
   (5)   Informațiile obținute prin participarea la deliberările Grupului sau ale unui subgrup nu sunt divulgate dacă, în opinia Comisiei sau a oricărui alt membru al Grupului, acestea privesc aspecte confidențiale. Membrii grupurilor de experți și reprezentanții acestora, precum și experții și observatorii invitați, trebuie să respecte obligațiile privind secretul profesional prevăzute în tratate și în normele de implementare a acestora, precum și normele privind securitatea ale Comisiei, referitoare la protecția informațiilor clasificate ale UE, stabilite în anexa la Decizia 2001/844/CE, CECO, Euratom a Comisiei (5). Dacă aceste obligații nu sunt respectate, Comisia poate lua toate măsurile adecvate.
   (6)   Reuniunile Grupului și ale subgrupurilor acestuia au loc în incintele Comisiei. Comisia asigură serviciile de secretariat. La reuniunile Grupului și ale subgrupurilor acestuia pot fi invitate alte servicii ale Comisiei și Serviciul European de Acțiune Externă, dacă subiectele care urmează să fie discutate privesc direct aceste servicii.
   (7)   Grupul adoptă propriul regulament de procedură bazat pe regulamentul de procedură standard redactat de Comisie.
   (8)   Fără a aduce atingere alineatului (6) din prezentul articol, Comisia pune toate documentele de lucru relevante la dispoziția membrilor Grupului prin intermediul unui spațiu de lucru colaborativ cu partenerii Uniunii Europene (site-ul de internet CIRCA) și publică informațiile relevante cu privire la activitățile desfășurate de Grup, fie prin includerea acestora în Registru, fie prin intermediul unui link al Registrului către un site de internet dedicat.
   Articolul 4
   Cheltuielile aferente reuniunilor
   (1)   Participanții la activitățile Grupului nu sunt remunerați pentru serviciile prestate.
   (2)   Comisia rambursează cheltuielile de călătorie suportate de un reprezentant al fiecărui stat membru sau al autorității competente a acestuia. Cheltuielile respective sunt rambursate în limitele creditelor disponibile, alocate în cadrul procedurii anuale de alocare a resurselor.
   Articolul 5
   Abrogare
   Decizia 2006/791/CE (6) se abrogă.

      Adoptată la Bruxelles, 11 august 2011.

            Pentru Comisie

         Günther OETTINGER

            Membru al Comisiei

      (1)  JO L 295, 12.11.2010, p. 1.

      (2)  JO L 211, 14.8.2009, p. 36.

      (3)  JO L 8, 12.1.2001, p. 1.

      (4)  Membrii care nu doresc divulgarea numelor lor pot solicita derogarea de la această regulă. Cererea de a nu divulga numele unui membru al unui grup de experți se consideră justificată în cazurile în care publicarea ar putea periclita securitatea sau integritatea acestuia sau ar putea aduce atingere, în mod nejustificat, vieții private a acestuia.

      (5)  SEC(2007) 639, 25.6.2007.

      (6)  JO L 319, 18.11.2006, p. 49-50.


title: Decizia 2009/323/JAI a Consiliului din 6 aprilie 2009 de ajustare a salariilor de bază și a indemnizațiilor aplicabile personalului Europol

text:
               9.4.2009

               RO

               Jurnalul Oficial al Uniunii Europene

               L 95/46

      DECIZIA 2009/323/JAI A CONSILIULUI

   din 6 aprilie 2009
   de ajustare a salariilor de bază și a indemnizațiilor aplicabile personalului Europol
   CONSILIUL UNIUNII EUROPENE,
   având în vedere Actul Consiliului din 3 decembrie 1998 de adoptare a Statutului personalului Europol (1) (denumit în continuare „statutul personalului”), în special articolul 44,
   având în vedere inițiativa Republicii Franceze,
   având în vedere avizul Parlamentului European,
   având în vedere reexaminarea de către Consiliul de administrație al Europol a remunerării funcționarilor Europol,
   întrucât:

               (1)

               În cadrul reexaminării remunerării funcționarilor Europol, Consiliul de administrație a ținut seama de modificările costului vieții în Țările de Jos, precum și de modificările salariilor funcționarilor publici din statele membre.

               (2)

               Perioada în cursul căreia s-a efectuat reexaminarea, de la 1 iulie 2006 la 30 iunie 2007, justifică o majorare cu 1,7 % a remunerației pentru perioada de la 1 iulie 2007 la 30 iunie 2008.

               (3)

               Consiliul, hotărând în unanimitate, are competența de a ajusta salariile și indemnizațiile de bază ale funcționarilor Europol, în temeiul reexaminării,

         DECIDE:
   Articolul 1
   Statutul personalului se modifică după cum urmează:
   Cu efect de la 1 iulie 2007:

               (a)

               la articolul 45, tabelul salariilor lunare de bază se înlocuiește cu următorul tabel:

                           „1

                           2

                           3

                           4

                           5

                           6

                           7

                           8

                           9

                           10

                           11

                           1

                           15 394,26

                           2

                           13 823,39

                           3

                           9 487,89

                           9 732,93

                           9 977,99

                           10 241,90

                           10 505,80

                           10 782,24

                           11 057,44

                           11 347,77

                           11 639,94

                           11 947,84

                           12 252,56

                           4

                           8 262,62

                           8 482,54

                           8 699,33

                           8 928,67

                           9 158,01

                           9 399,91

                           9 638,68

                           9 893,17

                           10 147,63

                           10 414,69

                           10 681,73

                           5

                           6 808,03

                           6 987,10

                           7 163,03

                           7 351,54

                           7 540,05

                           7 741,11

                           7 939,03

                           8 149,53

                           8 356,88

                           8 576,79

                           8 796,72

                           6

                           5 834,13

                           5 988,03

                           6 142,00

                           6 305,37

                           6 465,58

                           6 635,24

                           6 804,89

                           6 983,97

                           7 163,03

                           7 351,54

                           7 540,05

                           7

                           4 863,32

                           4 992,14

                           5 117,80

                           5 252,90

                           5 387,97

                           5 529,37

                           5 670,73

                           5 821,54

                           5 969,20

                           6 126,29

                           6 283,37

                           8

                           4 134,46

                           4 244,42

                           4 351,22

                           4 467,48

                           4 580,56

                           4 699,96

                           4 819,34

                           4 948,16

                           5 073,82

                           5 208,91

                           5 340,85

                           9

                           3 644,36

                           3 741,74

                           3 839,15

                           3 939,65

                           4 040,21

                           4 147,02

                           4 253,84

                           4 366,94

                           4 476,94

                           4 596,29

                           4 712,53

                           10

                           3 160,54

                           3 245,38

                           3 327,04

                           3 414,99

                           3 499,84

                           3 594,09

                           3 688,33

                           3 785,72

                           3 879,97

                           3 983,66

                           4 084,19

                           11

                           3 063,15

                           3 144,84

                           3 223,36

                           3 308,20

                           3 393,01

                           3 484,12

                           3 572,10

                           3 666,35

                           3 760,60

                           3 861,15

                           3 958,50

                           12

                           2 431,69

                           2 497,62

                           2 560,45

                           2 626,45

                           2 692,43

                           2 764,67

                           2 836,94

                           2 912,34

                           2 984,59

                           3 063,15

                           3 141,69

                           13

                           2 089,21

                           2 145,77

                           2 199,18

                           2 258,88

                           2 315,43

                           2 378,25

                           2 437,95

                           2 503,92

                           2 566,78

                           2 635,88

                           2 701,84”

               (b)

               la articolul 59 alineatul (3), suma „1 019,43 EUR” se înlocuiește cu „1 036,76 EUR”;

               (c)

               la articolul 59 alineatul (3), suma „2 038,85 EUR” se înlocuiește cu „2 073,51 EUR”;

               (d)

               la articolul 60 alineatul (1), suma „271,86 EUR” se înlocuiește cu „276,48 EUR”;

               (e)

               la articolul 2 alineatul (1) din apendicele 5, suma „284,20 EUR” se înlocuiește cu „289,03 EUR”;

               (f)

               la articolul 3 alineatul (1) din apendicele 5, suma „12 356,67 EUR” se înlocuiește cu „12 566,73 EUR”;

               (g)

               la articolul 3 alineatul (1) din apendicele 5, suma „2 780,26 EUR” se înlocuiește cu „2 827,52 EUR”;

               (h)

               la articolul 3 alineatul (2) din apendicele 5, suma „16 681,50 EUR” se înlocuiește cu „16 965,09 EUR”;

               (i)

               la articolul 4 alineatul (1) din apendicele 5, suma „1 235,67 EUR” se înlocuiește cu „1 256,68 EUR”;

               (j)

               la articolul 4 alineatul (1) din apendicele 5, suma „926,77 EUR” se înlocuiește cu „942,53 EUR”;

               (k)

               la articolul 4 alineatul (1) din apendicele 5, suma „617,83 EUR” se înlocuiește cu „628,33 EUR”;

               (l)

               la articolul 4 alineatul (1) din apendicele 5, suma „494,26 EUR” se înlocuiește cu „502,66 EUR”;

               (m)

               la articolul 5 alineatul (3) din apendicele 5, suma „1 743,78 EUR” se înlocuiește cu „1 773,42 EUR”;

               (n)

               la articolul 5 alineatul (3) din apendicele 5, suma „2 325,04 EUR” se înlocuiește cu „2 364,57 EUR”;

               (o)

               la articolul 5 alineatul (3) din apendicele 5, suma „2 906,29 EUR” se înlocuiește cu „2 955,70 EUR”.

         Articolul 2
   Prezenta decizie se publică în Jurnalul Oficial al Uniunii Europene.
   Articolul 3
   Prezenta decizie produce efecte din ziua următoare datei adoptării.

      Adoptată la Luxemburg, 6 aprilie 2009.

            Pentru Consiliu

            Președintele

         J. POSPÍŠIL

      (1)  JO C 26, 30.1.1999, p. 23.


title: Decizia Consiliului din 22 decembrie 1995 privind aplicarea provizorie a două acorduri sub formă de procese-verbale agreate între Comunitatea Europeană și Republica Socialistă Vietnam privind comerțul cu produse textile și de îmbrăcăminte

text:
Anunţ juridic important

|

31996D0207

Jurnalul Oficial L 073 , 21/03/1996 p. 0001 - 0001 ediţie specială în limba cehă capitol 11 volum 24 p. 3  - 3 ediţie specială în limba estonă capitol 11 volum 24 p. 3  - 3 ediţie specială în limba maghiară capitol 11 volum 24 p. 3  - 3 ediţie specială în limba lituaniană capitol 11 volum 24 p. 3  - 3 LV.ES capitol 11 volum 24 p. 3  - 3 MT.ES capitol 11 volum 24 p. 3  - 3 PL.ES capitol 11 volum 24 p. 3  - 3 SK.ES capitol 11 volum 24 p. 3  - 3 ediţie specială în limba slovenă capitol 11 volum 24 p. 3  - 3

		19951222Decizia Consiliuluidin 22 decembrie 1995privind aplicarea provizorie a două acorduri sub formă de procese-verbale agreate între Comunitatea Europeană și Republica Socialistă Vietnam privind comerțul cu produse textile și de îmbrăcăminte(96/207/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolul 113 coroborat cu articolul 228 alineatul (2) prima teză,având în vedere propunerea Comisiei,întrucât Comisia a negociat în numele Comunității Europene două acorduri sub formă de procese-verbale agreate de modificare a Acordului bilateral existent între Comunitatea Economică Europeană și Republica Socialistă Vietnam privind comerțul cu produse textile și de îmbrăcăminte, parafat la 15 decembrie 1992, astfel cum a fost modificat prin Acordul sub formă de schimb de scrisori parafat la 20 decembrie 1994;întrucât acordurile bilaterale care au fost parafate la 11 noiembrie 1993 și 1 august 1995 trebuie să se aplice provizoriu, până la finalizarea procedurilor necesare pentru încheierea acestora, sub rezerva aplicării provizorii reciproce de către Republica Socialistă Vietnam,DECIDE:Articol unicAcordurile sub formă de procese-verbale agreate între Comunitatea Europeană și Republica Socialistă Vietnam de modificare a Acordului dintre Comunitatea Europeană și Republica Socialistă Vietnam privind comerțul cu produse textile și de îmbrăcăminte se aplică provizoriu, până la încheierea lor oficială, sub rezerva aplicării provizorii reciproce de către Republica Socialistă Vietnam.Textul acestor acorduri sub formă de schimb de scrisori se anexează la prezenta decizie.Adoptată la Bruxelles, 22 decembrie 1995.Pentru ConsiliuPreședinteleL. Atienza Serna--------------------------------------------------


title: 2011/498/UE: Decizia Comisiei din 9 august 2011 de încheiere a procedurii antidumping privind importurile de tris(2-cloro-1-metiletil) fosfat originar din Republica Populară Chineză

text:
               10.8.2011

               RO

               Jurnalul Oficial al Uniunii Europene

               L 205/35

         DECIZIA COMISIEI
   din 9 august 2011
   de încheiere a procedurii antidumping privind importurile de tris(2-cloro-1-metiletil) fosfat originar din Republica Populară Chineză
   (2011/498/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) (denumit în continuare „regulamentul de bază”), în special articolul 9,
   după consultarea comitetului consultativ,
   întrucât:
   A.   PROCEDURA

   1.   Deschiderea procedurii

               (1)

               La 23 iulie 2010, Comisia Europeană (denumită în continuare „Comisia”) a anunțat, printr-un aviz publicat în Jurnalul Oficial al Uniunii Europene
                   (2) (denumit în continuare „avizul de deschidere”), deschiderea unei proceduri antidumping, în temeiul articolului 5 din regulamentul de bază, privind importurile în Uniune de tris(2-cloro-1-metiletil) fosfat (denumit în continuare „TCPP”) originar din Republica Populară Chineză (denumită în continuare „țara în cauză” sau „RPC”).

               (2)

               Procedura antidumping a fost deschisă în urma unei reclamații depuse la 9 iunie 2010 de Consiliul European al Industriei Chimice (CEFIC) (denumit în continuare „reclamantul”), în numele producătorilor care reprezintă o proporție majoră, în acest caz peste 25 % din producția totală de TCPP a Uniunii. Plângerea conținea elemente de probă cu privire la existența dumpingului în ceea ce privește TCPP originar din RPC și a prejudiciului material rezultat. Elementele de probă respective au fost considerate suficiente pentru a justifica deschiderea unei proceduri.

         2.   Părțile vizate de procedură

               (3)

               Comisia a anunțat oficial reclamantul, alți producători cunoscuți din Uniune, producătorii-exportatori, importatorii și utilizatorii cunoscuți a fi interesați, precum și asociațiile acestora și reprezentanții țării exportatoare cu privire la deschiderea procedurii. Părților interesate li s-a oferit posibilitatea de a-și face cunoscute punctele de vedere în scris și de a solicita o audiere în termenul prevăzut în avizul de deschidere. Au fost audiate toate părțile interesate care au solicitat o audiere și care au demonstrat că există motive speciale care să o justifice.

               (4)

               Având în vedere numărul aparent mare de producători-exportatori și de importatori, în avizul de deschidere s-a prevăzut utilizarea eșantionării pentru determinarea dumpingului și a prejudiciului, în conformitate cu articolul 17 din regulamentul de bază. Pentru a permite Comisiei să decidă dacă eșantionarea este necesară și, în caz afirmativ, să selecționeze un eșantion, tuturor producătorilor-exportatori și importatorilor li s-a cerut să se prezinte Comisiei și să furnizeze, după cum se specifică în avizul de deschidere, informații de bază privind activitățile lor legate de produsul în cauză în timpul perioadei de anchetă (1 iulie 2009-30 iunie 2010).

               (5)

               După examinarea informațiilor prezentate și ținând seama de numărul mare de importatori care și-au manifestat intenția de a coopera, s-a decis că trebuie să se recurgă la eșantionare pentru importatorii independenți. În schimb, având în vedere numărul limitat de producători-exportatori care și-au manifestat intenția de a coopera, s-a decis că eșantionarea nu este necesară în ceea ce privește producătorii-exportatori.

               (6)

               Șase importatori independenți, reprezentând 25 % din importurile în Uniune, au fost de acord să fie incluși în eșantion. Doi importatori, reprezentând aproximativ 20 % din importurile provenind din RPC și peste 80 % din importurile importatorilor care au fost de acord să fie incluși în eșantion, au fost incluși în eșantion. În conformitate cu articolul 17 alineatul (2) din regulamentul de bază, părțile vizate au avut posibilitatea de a prezenta observații privind selectarea eșantionului. Nicio obiecție nu a fost ridicată în ceea ce privește selectarea eșantionului.

               (7)

               Comisia a trimis chestionare producătorilor-exportatori, importatorilor incluși în eșantion, producătorilor din Uniune, tuturor utilizatorilor cunoscuți din Uniune, precum și producătorilor cunoscuți din Statele Unite ale Americii (denumită în continuare „SUA”), țară aleasă în calitate de țară analogă. S-au primit răspunsuri la chestionare din partea a patru producători-exportatori din RPC, a unui producător din țara analogă, a trei producători din Uniune, a doi importatori incluși în eșantion și din partea a 35 de utilizatori din UE. Cu toate acestea, unul dintre cei patru producători-exportatori chinezi a transmis un răspuns la chestionar foarte incomplet și, prin urmare, s-a considerat că acesta nu a cooperat.

               (8)

               Pentru a permite producătorilor-exportatori din RPC care doresc acest lucru să prezinte o cerere de acordare a tratamentului de societate care funcționează în condițiile unei economii de piață (denumit în continuare „TEP”) sau a tratamentului individual (denumit în continuare „TI”), Comisia a trimis formulare de cerere producătorilor-exportatori care s-au prezentat în termenele specificate în avizul de deschidere. Două (grupuri de) societăți au solicitat TEP, în conformitate cu articolul 2 alineatul (7) din regulamentul de bază, sau TI, în conformitate cu articolul 9 alineatul (5) din regulamentul de bază, în cazul în care ancheta ar stabili că acestea nu îndeplinesc condițiile necesare obținerii TEP. O societate a cerut doar TI.

               (9)

               Comisia a căutat și verificat informațiile pe care le-a considerat necesare pentru determinarea dumpingului, a prejudiciului care rezultă din acesta și a interesului Uniunii. S-au efectuat vizite de verificare la sediile următoarelor societăți:

                              Producători-exportatori din RPC

                                       —

                                       Albemarle Chemicals (Nanjing), Nanjing, RPC;

                                       —

                                       Jiangsu Yoke Technology Co., Ltd., Yixing, RPC;

                              Importatori afiliați din UE

                                       —

                                       Albemarle Europe, Louvain-La-Neuve, Belgia;

                                       —

                                       Shekoy Chemicals Europe B.V., Breda, Țările de Jos;

                              Producători din Uniune

                                       —

                                       ICL-IP Bitterfeld GmbH, Bitterfeld-Wolfen, Germania;

                                       —

                                       LANXESS Deutschland GmbH, Leverkusen, Germania;

                                       —

                                       PCC Rokita SA, Brzeg Dolny, Polonia.

               (10)

               Ținând cont de necesitatea stabilirii unei valori normale pentru producătorii-exportatori din RPC cărora TEP le-ar putea fi refuzat și pentru producătorul-exportator care a solicitat doar TI, s-a efectuat o verificare pentru a stabili valoarea normală pe baza datelor din SUA, în calitate de țară analogă, la sediul următoarei societăți:

                           —

                           ICL-IP America Inc., St. Louis, Missouri, SUA.

         2.1.   Perioada de anchetă și perioada examinată

               (11)

               Ancheta privind dumpingul și prejudiciul a vizat perioada cuprinsă între 1 iulie 2009 și 30 iunie 2010 (denumită în continuare „perioada de anchetă” sau „PA”). Examinarea tendințelor relevante pentru evaluarea prejudiciului a vizat perioada cuprinsă între 1 ianuarie 2007 și sfârșitul perioadei de anchetă (denumită în continuare „perioada examinată”).

         3.   Produsul în cauză și produsul similar

   3.1.   Produsul în cauză

               (12)

               Produsul în cauză constă în tris(2-cloro-1-metiletil) fosfat originar din RPC, încadrat în prezent la codul NC ex 2919 90 00.
               Produsul poartă numărul CUS (Customs Union and Statistics) 0024577-2. El este cunoscut, de asemenea, sub denumirea de „TCPP”, cu următoarele sinonime:

                           —

                           2-propanol, 1-cloro, fosfat (3:1);

                           —

                           tris(monocloroizopropil)fosfat (TMCP);

                           —

                           tris(2-cloroizopropil) fosfat (TCIP);

                           —

                           acid fosforic, tris(2-cloro-1-metiletil) ester;

                           —

                           tris(beta-cloroizopropil) fosfat;

                           —

                           1-cloro-2-propanol fosfat (3:1).

               (13)

               Produsul în cauză este un agent de ignifugare folosit în principal în producția de poliuretan (PUR), destinat sectorului construcțiilor și al mobilei.

         3.2.   Produsul similar

               (14)

               Ancheta a arătat că TCPP produs și vândut pe piața internă din RPC și TCPP importat în Uniune din RPC, precum și cel produs și vândut pe piața internă din SUA, țară selectată drept țară analogă, și TCPP produs și vândut în Uniune de industria din Uniune au aceleași caracteristici fizice, chimice și tehnice de bază și sunt destinate acelorași utilizări. Prin urmare, aceste produse sunt considerate similare în sensul articolului 1 alineatul (4) din regulamentul de bază.

         4.   Constatările preliminare și procedura ulterioară

               (15)

               La 27 aprilie 2011, Comisia a comunicat părților interesate un document de informare care prezintă constatările sale preliminare cu privire la această procedură. Având în vedere necesitatea examinării anumitor aspecte ale anchetei, s-a considerat oportun să nu se impună nicio măsură provizorie și să se continue ancheta. Tuturor părților li s-a oferit posibilitatea să prezinte dovezi relevante și observații cu privire la constatările preliminare. De asemenea, părților care au solicitat acest lucru li s-a oferit posibilitatea de a fi audiate. Comisia a continuat să caute și să verifice toate informațiile pe care le-a considerat necesare pentru constatările sale finale.

         B.   RETRAGEREA PLÂNGERII ȘI ÎNCHEIEREA PROCEDURII

               (16)

               Printr-o scrisoare adresată Comisiei la 16 iunie 2011, reclamantul și-a retras în mod oficial plângerea.

               (17)

               În conformitate cu articolul 9 alineatul (1) din regulamentul de bază, procedura poate fi încheiată atunci când plângerea este retrasă, cu excepția cazului în care încheierea nu ar fi în interesul Uniunii.

               (18)

               Comisia a considerat că prezenta procedură ar trebui încheiată, dat fiind că ancheta nu a revelat niciun motiv care să arate că o asemenea încheiere nu ar fi în interesul Uniunii. Părțile interesate au fost informate în consecință și li s-a acordat posibilitatea de a prezenta observații. Cu toate acestea, nu s-au primit niciun fel de observații care ar fi putut modifica această decizie.

               (19)

               Prin urmare, Comisia concluzionează că procedura antidumping privind importurile în Uniune de tris(2-cloro-1-metiletil) fosfat originar din RPC ar trebui încheiată fără instituirea de măsuri,

         ADOPTĂ PREZENTA DECIZIE:
   Articolul 1
   Procedura antidumping privind importurile de tris(2-cloro-1-metiletil) fosfat originar din Republica Populară Chineză, încadrat în prezent la codul NC ex 2919 90 00 se încheie.
   Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Bruxelles, 9 august 2011.

            Pentru Comisie

            Președintele

         José Manuel BARROSO

      (1)  JO L 343, 22.12.2009, p. 51.

      (2)  JO C 201, 23.7.2010, p. 5.